Íslensk stjórnvöld munu ekki samþykkja beiðnir slitastjórnar Landsbankans ( LBI hf. ) um undanþágur frá fjármagnshöftum sem hún óskaði eftir í bréfi hinn 12. júní sl . Ekki er fallist á að skuldabréf útgefið af Landsbankanum verði undanþegið fjármagnshöftum . Samþykktar verða undanþágubeiðnir er lúta að forgangskröfum í bú LBI hf. og miðast þær við laust fé í erlendum gjaldeyri . Undanþágufjárhæðin nemur tæpum 400 milljörðum króna , eða tæplega 5% af upphaflegum kröfum í bú hinna föllnu banka . Fjárhæðin hefur verið innheimt og er til reiðu á bankareikningum LBI hf . LBI hf. og Landsbankinn hf. hafa kynnt stjórnvöldum nýtt samkomulag sem felur í sér breytingar á skilmálum skuldabréfs útgefnu af Landsbankanum . Áður höfðu sömu aðilar náð samkomulagi um skilmálabreytingar á bréfinu í maí sl. sem þeir höfðu kynnt stjórnvöldum ásamt beiðnum um að veittar yrðu víðtækar undanþágur frá fjármagnshöftum á greiðslum til kröfuhafa í bú Landsbankans . Þær breytingar sem nú hefur náðst samkomulag um fela m.a. í sér að verulega er dregið úr endurfjármögnunaráhættu Landsbankans . Ofangreind ákvörðun um veitingu undanþágu einskorðast við greiðslur til forgangskröfuhafa . Með þeim greiðslum sem nú verða heimilaðar hafa forgangskröfuhafar í bú Landsbankans fengið um 85% af höfuðstóli krafna sinna greiddan . Forgangskröfur í bú Glitnis og Kaupþings eru að fullu greiddar nú þegar . Forsenda þess að ofangreindar greiðslur eru heimilaðar er að tillögur um heildstæða stefnu stjórnvalda um afnám fjármagnshafta liggja nú fyrir . Íslensk stjórnvöld munu ekki veita undanþágur til almennra kröfuhafa nema í samhengi við framkvæmd þeirrar stefnu . Breytingar á skilmálum skuldabréfsins milli LBI hf. og Landsbankans eru forsenda þess að undanþágur til forgangskröfuhafa eru heimilaðar nú . Búið er að lengja afborgunarferil skuldabréfsins og minnka endurfjármögnunaráhættu eftir árið 2018 . Rétt er að taka fram að skuldabréfið er uppgreiðanlegt og því er mögulegt fyrir Landsbankann að endurfjármagna bréfið um leið og betri kjör eru í boði á fjármagnsmörkuðum . Með uppgjöri forgangskrafna er náð mikilvægum áfanga í slitameðferð hinna föllnu banka sem mun einfalda stjórnvöldum að ráðast í framkvæmd heildstæðrar stefnu um afnám fjármagnshafta .